Isavia semur við ELKO um aðstöðu á Keflavíkurflugvelli Sveinbjörn Indriðason , forstjóri Isavia ( til vinstri ) og Gestur Hjaltason , framkvæmdastjóri Elko , eftir undirritun samningsins Sveinbjörn Indriðason , forstjóri Isavia , og Gestur Hjaltason , framkvæmdastjóri Elko , hafa undirritað samning við Elko um aðstöðu undir tvær raftækjaverslanir í Flugstöð Leifs Eiríkssonar á Keflavíkurflugvelli . Samningurinn er til þriggja ára með möguleika á tveggja ára framlengingu , eitt ár í senn . Elko átti hagkvæmasta tilboðið í útboði sem hófst í júní síðastliðnum . Niðurstaðan lá fyrir í byrjun nóvember . Aðstaðan var boðin út þar sem fyrri samningur við Elko er að renna út . Óskað var eftir reynslumiklum aðila sem hefði yfir að ráða úrvali vörumerkja . Gerð var sú krafa að viðkomandi hefði rekið að lágmarki tvær raftækjaverslanir samhliða síðastliðin þrjú ár og hefði yfir að ráða úrvali vörumerkja og vöruframboði . Við mat á tilboðum var m.a. horft til vöruúrvals , verðstefnu , þjónustu , mannauðsmála , hönnunar og upplifunar í verslun auk fjárhagslegra þátta . Sjö aðilar sóttu útboðsgögn . Tvö fyrirtæki sendu gögn til þátttöku , báðir aðilar uppfylltu hæfiskröfur og var þeim boðið til viðræðna . Í valferlinu var notast við viðræður og í kjölfar þeirra skiluðu þátttakendur inn lokatilboðum . Valnefnd mat tilboðin til stiga en hún var skipuð tveimur fulltrúum frá Isavia og tveimur óháðum ráðgjöfum frá Deloitte og Capacent . Samningurinn við Elko tekur gildi í janúar 2020 og verða endurbættar verslanir Elko í brottfarar - og komusal flugstöðvarinnar opnaðar á nýju ári . Þar verður aukin áhersla lögð á stafræna viðskiptahætti og skemmtilega upplifun . Frá vinstri : Gunnhildur Erla Vilbergsdóttir , deildarstjóri hjá viðskiptadeild Keflavíkurflugvallar , Sveinbjörn Indriðason , forstjóri Isavia , Gestur Hjaltason , framkvæmdastjóri Elko , og Óttar Örn Sigurbergsson , innkaupastjóri hjá Elko .